《翠楼吟 丙辰二月花朝适逢春分社日词以记之》
清代·杨芳灿

春色平分，花期刚到，又逢箫鼓村社。韶光看总好，问何处、最宜閒写。

少年游冶。记斗草池塘，簸钱亭榭。弹指乍。前尘如梦，旧欢都谢。

牵惹。万缕閒愁，待双燕归来，诉他情话。花梢寒料峭，犹未放、一枝红亚。

春魂欲化。渐苔发风梳，柳眉烟画。酣清夜。且倾佳酿，月波同泻。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。